Кыргыз Республикасында

өрт коопсуздугунун эрежелерине   
4-тиркеме

**Имараттарда жана курулмаларда өрт чыкканда   
адамдарды маалымдоо жана аларды эвакуациялоону   
башкаруу системаларын орнотууга   
талаптар (негизги жоболор)**

Бул талаптар өрт жөнүндө имараттарда жана курулмаларда маалымдоо (мындан ары – МС) жана эвакуациялоону башкаруу системаларын (мындан ары – ЭБС) орнотууда жетекчиликке алуу зарыл болгон негизги жоболорду камтыган методикалык документ болуп саналат.

**1-глава. Жалпы жоболор**

1. Өрт тууралуу адамдарды маалымдоо жана эвакуациялоону башкаруу системалары төмөнкүлөрдү камсыз кылышы керек:

1) имараттын бардык жайларында үн белгилерин, зарыл учурларда жарык белгилерин берүүнү;

2) өрт чыккан учурда оозеки билдирүү трансляциясын;

3) имараттын айрым зоналарына же жайларына өрт чыккан жер жөнүндө, жеке коопсуздугун камсыздаган эвакуациялоонун жана аракеттердин жолдору жөнүндө билдирүүлөрдү жиберүүнү;

4) эвакуациялоонун талап кылынган багытына үн жана жарык көрсөткүчтөрү менен коштоону;

5) эвакуациялык жарыкты күйгүзүүнү;

6) адамдар болушу мүмкүн бардык жайлар менен эки тараптуу байланышты.

Ар кандай багыттагы имараттардан (курулмалардан) өрт тууралуу маалымдоо жана эвакуациялоону башкаруу ыкмалары жана каражаттары ушул талаптардын таблицаларында келтирилген.

2. МС жана ЭБС маалымдоо ыкмасы боюнча төмөнкүлөргө бөлүнөт: жарык; үн; сөз; аралаш.

Жарык сигнализациясын берүүгө негизделген МС жана ЭБС өзүнө төмөнкүлөрдү камтыйт: күйүп турган табло, жарык көрсөткүчтөрү, жарык белгилери же электр энергиясынын булагына кошулганда гана сигналдык маалымат берген башка түзүлүштөр.

Үн сигнализациясына негизделген МС жана ЭБС өзүнө төмөнкүлөрдү камтыйт: гудокту, коңгуроонун катуу добушун, шыңгыроону, сиренаны жана электр энергиясынын булагына кошулганда гана сигналдык маалымат келген башка үн түзүлүштөрү.

Сөз сигнализацияга негизделген МС жана ЭБС өзүнө төмөнкүлөрдү камтыйт: микрофондорду, магнитофондорду, үн күчөткүчтөрдү, катуу сүйлөгүчтөрдү.

Аралаш МС жана ЭБС өзүнө жарык, үн жана сөз сигнализациясынын түзүлүштөрүн камтыйт.

3. Башкаруу принциби боюнча МС жана ЭБС төмөнкүлөргө бөлүнөт: кол менен; жарым автоматтык; автоматтык.

4. Имаратта же курулмада өрт чыккан учурда МС жана ЭБС эвакуацияны толук ишке ашыруу үчүн керектелген убакытта, бирок эвакуациянын эсептик узактыгынан аз эмес убакыт аралыгында иштеши керек.

5. МС жана ЭБС эвакуациянын иштелип чыккан пландарын ишке ашырууну камсыз кылышы керек. МС жана ЭБС трансляциялык түйүнү жана аппаратурасы маалымдоо сигналдарын бүтүндөй имарат (курулма) боюнча бир убакытта, ал эми зарыл болгон шартта анын өзүнчө бөлүктөрүнө (кабаттарына, секцияларына ж.б.) ырааттуу жиберүүнү камсыз кылууга тийиш. Бардык адамдарды бир убакытта гана маалымдоону камсыз кылуучу системалар бул Талаптардын таблицасында көрсөтүлгөн имараттарда жана курулмаларда орнотууга уруксат берилет.

6. Үн, сүйлөө маалымдоолорунун саны, алардын орнотулушу жана кубаттуулугу адамдар болуучу бардык жайларда зарыл болгон угумдуулукта болушу керек. Маалымдагычтардын үнүн катуу чыгарган же басаңдаткан жөндөгүчтөр болбошу керек жана тармактан ажыратуучу түзүлүшсүз эле кошулушу керек.

Радиотрансляциялык түйүн объектте бар болсо, адамдарды өрт жөнүндө ал аркылуу маалымдоого уруксат берилет. Радиотрансляциялык түйүндүн түзүлүштөрү жана түйүн аппаратурасынын курамы бул Талаптарды эске алуу менен аткарылышы керек.

7. МС жана ЭБС жайгашкан жай имараттардын астынкы кабатындагы тепкичтин клеткасында кире бериште жайгашууга тийиш. Маалымдоо жана эвакуацияны башкаруу түзүлүштөрүн кубаттаган электр иштеткичтери механикалык таасирлерден жана бийик температурадан корголушу керек.

8. Жарык таблолору жана эвакуациянын багытын көрсөткүчтөр адамдарга арналгандыктан, алардын көз алдында жайгашуусу керек.

Маалымдоо жана эвакуацияны башкаруу системалары жагдай өзгөргөн учурда же эвакуациянын кадимки шарттары бузулганда, зарыл болгондо башкаруучу командаларды түзөтүүнү камсыз кылышы керек, ал үчүн магнитофондон фонограмманы трансляциялоодон сырткары оозеки маалымдоону жана микрофон аркылуу башкаруучу командаларды түз трансляциялоону кароосу керек.

9. Айрым зоналарда маалымдоону токтотуп туруу менен адамдарды бир убакта эмес эвакуациялоону уюштуруу сунушталган имараттарда орнотулган МС жана ЭБС жарык жана үн маалымдоо жана эвакуациялоону башкаруу сигналдары башка багыттагы сигналдардан айырмаланып турушу керек. Маалымдоо жана эвакуацияны башкаруу системаларынын аппараттык инерциялуулугу минималдуу болушу керек.

10. Ири көлөмдөгү, жогорку кабаттагы же татаал объекттик-пландык чечимдери бар коомдук имараттарда өрт жөнүндө маалымдоо жана эвакуацияны башкаруунун автоматташтырылган системаларынын түзүлүштөрү каралышы керек. ЭС жана ЭБСтин башкаруу пульту инженердик кызматтардан жана объекттин администрациясынан турган селектордук байланыш орнотмосу менен жабдылган болушу керек.

**2-глава. Системаларды тандоо**

11. МС жана ЭБС тибин тандоо имараттын функционалдык максаты, зал жайларынын чоңдугу, негизги контингенттин саны жана психофизикалык өзгөчөлүктөрү менен аныкталат (таблицаны караңыз).

12. Маалымдоо зонасын аныктоо үчүн баштапкы көрсөткүчтөр болуп төмөнкүлөр саналат:

1) объекттин өрт коркунучу боюнча өзгөчөлүктөрү;

2) өрттүн кооптуу факторлору жайылууга мүмкүн болгон жолдору;

3) адамдарды эвакуациялоонун шарттары.

13. Татаал көлөмдүк-пландалган түзүмү бар ири объекттерде радиотүйүн менен айкалышкан жана өрт жана эвакуацияны башкаруу жөнүндө маалымдоого арналган диспетчердик пульттар каралышы керек. Ага эвакуациялоонун шарттарын жана өрттүн себептери боюнча жагдайларды ыкчам контролдоочу түзүлүштөр кириши керек.

14. МС түрүнө карабастан (кол менен же автоматтык түрдө) долбоорду иштеп чыгуу стадиясында түзүлүштүн өз алдынча иштеп кетишине же капысынан иштеп кетишине жол бербеген түзүлүштөрдү кароо керек.

**Ар кандай багыттагы имараттарда өрт жөнүндө адамдарды маалымдоо системаларынын**

**талап кылынган типтери**

|  |  |  |  |  |
| --- | --- | --- | --- | --- |
| **Имараттар** | **Маалымдоо ыкмасы** | **Маалымдоо каражаттары** | **Маалымдоо каражаттарынын орнотулган орду** | **Маалымдоонун мүнөзү** |
| 1 | 2 | 3 | 4 | 5 |
| Сыйымдуулугу 100 адамдан ашпаган мейманканалар жана жатаканалар | Үн | Коңгуроолор, сиреналар | Турак жай, административдик жана кызматтык жайлар | Маалымдоо бүтүндөй имарат боюнча бир убакытта жүргүзүлөт |
| Сыйымдуулугу 100 адамдан ашык  мейманканалар жана жатаканалар: |  |  |  |  |
| – бийиктиги 9 кабатка чейин; | Үн, сөз | Коңгуроолор, үн күчөткүчтөр | Турак жай, административдик жана кызматтык жайлар | Административдик жана кызматтык жайларда маалымдоо бир убакытта жүргүзүлөт.  3-кабатта же андан төмөнкү кабатта өрт чыккан учурда маалымат бүткүл имарат боюнча бир убакытта берилет. Өрт  4-кабатта жана андан жогорку кабатта чыккан учурда маалымдоо алгач 4 жана анын үстүндөгү кабатка, андан кийин  4-кабаттан жогорку башка бардык кабаттарга берилет |
| – бийиктиги 9 кабаттан ашык | үн, сөз, жарык | үн күчөткүчтөр, жарык белгилер жана көрсөткүчтөр | Турак жай, административдик жана кызматтык жайлар, эвакуация жолдору, зал жайлар | Бардык административдик, кызматтык жана көмөкчү жайларда маалымдоо бир убакытта жүргүзүлөт. Жарык белгилери жана коопсуздук сигналдары бүткүл имаратта бир убакытта иштетилет. Турак жай жана зал жайларында маалымат алгач өрт чыккан кабатта жана андан жогорку эки кабатта берилет, андан кийин маалымдоо зоналар боюнча ишке ашырылат, башкача айтканда сигнал өрт чыккан кабаттын үстүндөгү ар бир эки-үч кабатка ырааттуу түрдө 30 секунддан ашпаган интервалда жиберилет |
| Соода, коомдук тамактануу жана тиричилик тейлөө ишканалары: |  |  |  |  |
| – 800 м2ге жетпеген; | Үн, сөз | Коңгуроолор, сиреналар жана мегафондор | Административдик жана кызматтык жайлар | Маалымдоо бардык бөлмөлөрдө бир убакытта жүргүзүлөт |
| –800 м2ден ашык | Үн, сөз | Коңгуроолор, сиреналар жана үн күчөткүчтөр | Зал, административдик, көмөкчү жана кызматтык жайлар | Өрт 1-кабатта чыккан учурда маалымдоо бүткүл имарат боюнча бир убакытта жүргүзүлөт.  Өрт 2-кабатта чыккан учурда маалымдоо биринчи кезекте ошол кабаттын өзүнөн башталат |
| Соода, коомдук тамактануу жана тиричилик тейлөө ишканалары: |  |  |  |  |
| – бийиктиги 2 кабаттан ашпаган; | Үн, сөз, жарык | Коңгуроолор, сиреналар, үн күчөткүчтөр, жарык белгилер жана көрсөткүчтөр | Зал, административдик, көмөкчү жана кызматтык жайлар | Бардык административдик, кызматтык жана көмөкчү жайларда маалымдоо бир убакытта жүргүзүлөт. Залдарды маалымдоо алгач өрт чыккан кабатта, андан кийин жогору жайгашкан кабаттарда жүргүзүлөт |
| – бийиктиги 2 кабаттан ашык | Үн, сөз, жарык | Коңгуроолор, сиреналар, үн күчөткүчтөр, жарык белгилер жана көрсөткүчтөр | Зал, административдик, көмөкчү жана кызматтык жайлар | Бардык залдарда өрт чыккан учурда жарык белгилер жана жолду көрсөткүчтөр күйөт |
| Театрлар, клубдар, кинотеатрлар, көрүүчүлөр үчүн трибуналары бар спорт залдар | Үн, сөз, жарык | Үн күчөткүчтөр, жарык белгилер жана көрсөткүчтөр, жарык болуп көрсөтүүчү табло | Залдарда, көрүүчүлөр үчүн трибуналарда | Бардык административдик, кызматтык, көмөкчү жана техникалык жайларда маалымдоо бир убакытта жүргүзүлөт. Бардык эвакуациялык жолдордо жана чыгуучу жерлерде көрсөткүчтөр жана белгилер күйгүзүлөт. Залдарда эвакуацияга байланышы жок бардык жарык белгилери жана көрсөткүчтөрү өчүрүлүшү керек |
| Музейлер, көргөзмөлөр, ар кандай кабаттуулуктагы жана бийиктиктеги көргөзмө залдар | Үн, сөз, жарык | Коңгуроолор, сиреналар, үн күчөткүчтөр, жарык белгилер жана көрсөткүчтөр | Көргөзмө залдар, административдик, кызматчы жана көмөкчү жайлар | Бардык административдик, кызматтык, көмөкчү жана техникалык жайларда маалымдоо бир убакытта жүргүзүлөт. Маалымдоо зал жайларында эвакуациянын вариантын эске алуу менен жүргүзүлөт. Жарык белгилерин жана көрсөткүчтөрүн иштетүү эвакуациянын вариантына ылайык жүргүзүлөт |
| Дарылоо-профилактикалык, балдар, маданий оюн-зоок мекемелери: |  |  |  |  |
| – бир кабат; | Үн | Коңгуроолор, телефондор | Административдик жана кызматчы жайлар | Бардык административдик, кызматтык, көмөкчү жана өндүрүштүк жайларда маалымдоо бир убакытта жүргүзүлөт |
| – эки кабат жана андан бийик | Үн, сөз | коңгуроолор, телефондор, үн күчөткүчтөр | Административдик жана кызматтык жайлар | Администрация адамдарды эвакуациялоо жөнүндө чечим кабыл алганга чейин калктын негизги контингенти маалымдалбайт |
| Санаторийлер:  – бийиктиги 5 кабатты кошуп алганга чейин; | Үн, сөз | Коңгуроолор, үн күчөткүчтөр | Палаталар, административдик жайлар | Маалымдоо бүтүндөй имарат боюнча бир убакта жүргүзүлөт |
| – бийиктиги 5 кабаттан ашык | Үн, сөз | Коңгуроолор, үн күчөткүчтөр | Палаталар, административдик, жайлар жана эвакуациялоо жолдору | Бардык административдик, кызматтык жана көмөкчү жайларда маалымдоо бир убакытта жүргүзүлөт. Жарык белгилери жана коопсуздук сигналдары бүткүл имарат боюнча бир убакытта ишке киргизилет. Турак жай жана зал жайларын маалымдоо алгач өрт чыккан жана андан жогору жайгашкан эки кабатта жүргүзүлөт, андан кийин маалымдоо зоналар боюнча ишке ашырылат, башкача айтканда сигнал өрт чыккан кабаттан жогору турган ар бир эки-үч кабатка 30 секунддан ашпаган интервал менен ырааттуу түрдө жиберилет |
| Жалпы билим берүүчү мектептердин, мектеп интернаттардын, пионердик лагерлердин, балдар жана өспүрүмдөр үчүн санаторийлердин жана пансионаттардын уктоочу корпустары | Үн, сөз | Коңгуроолор, сиреналар, үн күчөткүчтөр | Бөлмөлөр, палаталар, административдик жана кызматтык жайлар | Маалымдоо алгач өрт чыккан кабатта жана андан кийин жогору турган кабаттарда жүргүзүлөт |
| Мектептердин, мектеп интернаттардын жана атайын орто окуу жайларынын окуу корпустары | Үн, сөз | Коңгуроолор, үн күчөткүчтөр | Класстар, залдар, устаканалар, административдик жана кызматтык жайлар | Маалымдоо бүткүл имарат боюнча бир убакытта жүргүзүлөт |
| Өндүрүштүк имараттар | Үн, сөз | Коңгуроолор, сиреналар, үн күчөткүчтөр | Цехтер, административдик, кызматтык жана кампа бөлмөлөр | Маалымдоо бүткүл имарат боюнча бир убакытта жүргүзүлөт |
| Башкаруу, долбоорлоочу-конструктордук жана илимий-изилдөөчү уюмдардын имараттары, ЖОЖдордун окуу корпустары: |  |  |  |  |
| – бийиктиги 5 кабатты кошуп алганга чейин; | Үн, сөз | Коңгуроолор, үн күчөткүчтөр | Лабораториялар, залдар, административдик, кызматтык жайлар | Маалымдоо бүткүл имарат боюнча бир убакытта жүргүзүлөт |
| – 5 кабаттан ашык, 9 кабатты кошуп алганга чейин | Үн, сөз, жарык | Коңгуроолор, үн күчөткүчтөр, жарык белгилер жана көрсөткүчтөр | Лабораториялар, залдар, административдик, кызматтык, көмөкчү жайлар, эвакуациялоо жолдору | Бардык административдик, кызматтык, көмөкчү жана зал жайларында маалымдоо бир убакытта жүргүзүлөт. Лабораторияларда, цехтерде, эсептөө борборлорунда өрт чыккан кабатта жана андан жогорку кабаттарда гана маалымдалат |

Эскертүү. Зал жайларында сөз гана маалымдоого жол берилет.